IZVEDBENI SKLEP KOMISIJE (EU) 2016/1942

z dne 4. novembra 2016

o specifikacijah Evropskega portala naložbenih projektov in razveljavitvi Izvedbenega sklepa Komisije (EU) 2015/1214

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2015/1017 Evropskega parlamenta in Sveta z dne 25. junija 2015 o Evropskem skladu za strateške naložbe, Evropskem svetovalnem vozlišču za naložbe in Evropskem portalu naložbenih projektov ter o spremembi uredb (EU) št. 1291/2013 in (EU) št. 1316/2013 – Evropski sklad za strateške naložbe (1) in zlasti člena 15(1) Uredbe,

ob upoštevanju naslednjega:

Izkušnje, pridobljene z upravljanjem EIPP, kažejo, da je treba uvesti določene spremembe, zlasti v zvezi z merili za sprejem in pristojbino za obravnavo vlog, da bi omogočili večjo prožnost pri izbiri projektov za vključitev na EIPP in za pojasnitev obsega oprostitve plačila pristojbine.

V tem okviru je primerno, da so poleg nosilcev javnih projektov plačila pristojbin za obravnavo vlog oproščeni tudi nosilci zasebnih projektov, katerih projekte podpira javni organ države članice v okviru uresničevanja prednostnih nalog za javne naložbe, da bi tako ustrezno izvajali člen 15(4) Uredbe (EU) 2015/1017 in pritegnili večje število visokokakovostnih projektov, ki so posebno povezani s takšnimi naložbenimi prednostnimi nalogami.

Glede na število sprememb bi bilo treba zaradi jasnosti in poenostavitve izvajanja EIPP izvedbeni sklep (EU) 2015/1214 razveljaviti in ga nadomestiti s tem sklepom –

SPREJELA NASLEDNJI SKLEP:

Člen 1

Sprejmejo se tehnične specifikacije Evropskega portala naložbenih projektov (v nadaljnjem besedilu: EIPP), kot so določene v Prilogi.

Člen 2

Na EIPP se vključi projekte, ki izpolnjujejo naslednja merila za sprejem:

Člen 3

Zasebnim nosilcem projektov se zaračuna pristojbina za obravnavo vlog v višini do 250 EUR za projekt.

Država, regionalni ali lokalni organi, osebe javnega prava, kakor so opredeljene v členu 2(1)(4) Direktive 2014/24/EU Evropskega parlamenta in Sveta (3), ter združenja, ki jih ustanovijo takšni organi ali organi in subjekti pod nadzorom takšnih organov (v nadaljnjem besedilu: nosilci javnih projektov), se oprostijo plačila pristojbin za obravnavo vlog.

Nosilci zasebnih projektov se prav tako oprostijo plačila pristojbine za obravnavo vlog za projekte, ki jih podpira javni organ države članice v okviru uresničevanja prednostnih nalog za javne naložbe.

Uradnik, odgovoren za odobritve, lahko v izjemnih in utemeljenih primerih odloči, da se tudi nosilec zasebnega projekta oprosti plačila pristojbine za obravnavo vloge.

Prejemki od pristojbin za obravnavo vlog omogočijo zagotovitev dodatnih odobritev v skladu s členom 21(4) Uredbe (EU, Euratom) št. 966/2012 Evropskega parlamenta in Sveta (4) ter členom 15(4) Uredbe (EU) 2015/1017.

Člen 4

Izvedbeni sklep Komisije (EU) 2015/1214 se razveljavi.

Člen 5

Ta sklep začne veljati dvajseti dan po objavi v Uradnem listu Evropske unije.

(1) UL L 169, 1.7.2015, str. 1.

(2) Izvedbeni sklep Komisije (EU) 2015/1214 z dne 22. julija 2015 o vzpostavitvi Evropskega portala naložbenih projektov in določitvi njegovih tehničnih specifikacij (UL L 196, 24.7.2015, str. 23).

(3) Direktiva 2014/24/EU Evropskega parlamenta in Sveta z dne 26. februarja 2014 o javnem naročanju in razveljavitvi Direktive 2004/18/ES (UL L 94, 28.3.2014, str. 65).

(4) Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).

PRILOGA

TEHNIČNE SPECIFIKACIJE EVROPSKEGA PORTALA NALOŽBENIH PROJEKTOV (EIPP)

1. SPLOŠNI OPIS

Evropski portal naložbenih projektov, vzpostavljen v skladu s členom 15 Uredbe (EU) 2015/1017, je javno dostopen spletni portal naložbenih projektov, ki deluje kot platforma za promocijo projektov potencialnim vlagateljem po svetu. Glavni cilj EIPP je spodbuditi in pospešiti razvoj in uresničitev naložbenih projektov v Uniji ter tako prispevati k višji zaposlenosti in gospodarski rasti. Objava projekta na EIPP ne pomeni, da sta ga potrdili Komisija ali Evropska centralna banka, niti ni pogoj za prejemanje finančne pomoči Unije ali ECB.

Glavni sestavni deli EIPP so:

(a) javno dostopna spletna stran, ki vsebuje podatkovno bazo projektne dokumentacije (strukturiran povzetek informacij o posameznih projektih EIPP);

(b) interaktivni seznam in zemljevid projektov;

(c) posebne oddelke za vlagatelje in nosilce projektov.

EIPP bo vključeval tudi nejavni modul za obravnavo projektov.

Projekti na EIPP so razvrščeni po sektorjih, ki temeljijo na ciljih in kategorijah iz člena 9(2) Uredbe (EU) 2015/1017.

2. UPRAVLJANJE EIPP IN ODNOSI Z NOSILCI PROJEKTOV, UPORABNIKI SPLETNE STRANI TER PONUDNIKI PODOBNIH STORITEV

EIPP upravlja Komisija. Države članice lahko prispevajo k upravljanju. Vsebino EIPP oblikujejo nosilci projektov, tj. zasebni in javni pravni subjekti.

Nosilci projektov in drugi registrirani uporabniki spletne strani EIPP morajo za sodelovanje sprejeti pogoje EIPP, katerih cilj je zagotavljanje kakovosti objavljenih informacij, prejetih od nosilcev projektov, pri čemer pa se poudari, da Komisija ne jamči za pravilnost objavljenih informacij in da ni odgovorna za zahtevke na podlagi objave projekta.

Izjava o omejitvi odgovornosti bi morala uporabnike spletne strani opozoriti, da Komisija ne more jamčiti za pravilnost objavljenih informacij in da morajo potencialni vlagatelji sami opraviti običajni skrbni pregled, vključno s finančnimi in drugimi vidiki, ki vplivajo na njihovo odločitev o vlaganju v projekt. Komisija se lahko odloči, da projekt odstrani z EIPP po treh letih od njegove prve objave.

EIPP lahko sodeluje z drugimi ponudniki podobnih storitev na nacionalni ali mednarodni ravni, katerih cilj je spodbujanje ali olajševanje naložbenih dejavnosti.

3. PREGLED PROJEKTOV

Pregled projektov izvajajo službe Komisije na podlagi meril, določenih v členu 2 tega sklepa. Komisija ima široko diskrecijsko pravico pri opravljanju pregleda projektov in ocenjevanja, ali se projekt vključi na EIPP ali ne. Pregled skladnosti s pravom zadevne države članice in pregled potencialnih tveganj za to državo članico se opravita na podlagi informacij, ki jih zagotovi država članica, če so na voljo. Nekateri tehnični vidiki postopka pregleda in potrjevanja projekta, kot je preverjanje identitete nosilca projekta, se lahko oddajo v izvajanje tretjim osebam.

Države članice bodo pozvane, da imenujejo eno ali več kontaktnih točk in opredelijo njihov prispevek za namene pregleda. Vloga Evropske investicijske banke pri promoviranju EIPP bo določena v sporazumu o ravni storitve, kjer je primerno.

4. PRISTOJBINA ZA OBRAVNAVO VLOG

Za uveljavljanje oprostitve plačila pristojbine za obravnavo vlog v skladu z drugim ali tretjim odstavkom člena 3 tega sklepa mora biti projektni vlogi priložena lastna izjava nosilca projekta o statusu nosilca javnega projekta v trenutku predložitve vloge ali pisno potrdilo podpore zadevnega javnega organa projektu. V ta namen bodo na EIPP na voljo standardizirani obrazci.

Primeri, v katerih je oprostitev plačila pristojbine za obravnavo vloge v skladu s četrtim odstavkom člena 3 tega sklepa upravičena, vključujejo projekte, ki jih podpira program Unije, ali projekte, ki so med drugim vključeni na seznam projektov skupnega interesa iz Uredbe (EU) št. 347/2013 Evropskega parlamenta in Sveta (1), ali projekte, skladne s smernicami za razvoj vseevropskega prometnega omrežja iz Uredbe (EU) št. 1315/2013 Evropskega parlamenta in Sveta (2), kot so jih potrdile zadevne službe Komisije.

(1) Uredba (EU) št. 347/2013 Evropskega parlamenta in Sveta z dne 17. aprila 2013 o smernicah za vseevropsko energetsko infrastrukturo in razveljavitvi Odločbe št. 1364/2006/ES in spremembi uredb (ES) št. 713/2009, (ES) št. 714/2009 in (ES) št. 715/2009 (UL L 115, 25.4.2013, str. 39).

(2) Uredba (EU) št. 1315/2013 Evropskega parlamenta in Sveta z dne 11. decembra 2013 o smernicah Unije za razvoj vseevropskega prometnega omrežja in razveljavitvi Sklepa št. 661/2010/EU (UL L 348, 20.12.2013, str. 1).